רק בישראל

מבנה התוכניות

התוכנית אותה הגה איש הרדיו והטלוויזיה ארז טל, בהנחיית אורנה בנאי, כ"לימור", וארז טל, כ"שמעון" וכן כלבו של טל, שוקי, כללה הצגת קטעי וידאו שונים ששודרו בטלוויזיה ברחבי העולם ובישראל בהקשר הומוריסטי, וכן פינות ומערכונים קצרים.

בתחילת דרכה של "רק בישראל" הופיע ארז טל בשמו, ולא בכינוי "שמעון". גם לא הופיע הכלב שוקי, אלא סיגלית, הכלבה של אורנה בנאי. התוכנית שודרה פעם בשבוע ביום שישי, וזכתה להצלחה ביום שנחשב באופן מסורתי כבעל שיעורי צפייה נמוכים. מאז החליפה התוכנית ימי שידור. בתחילת מלחמת המפרץ השנייה שודרה התוכנית פעמיים בשבוע במתכונת מקוצרת.

פתיח התוכנית

פתיח התוכנית מתחיל לאחר הצגה של קטע או מערכון של התוכנית, ומתחיל בהשמעת מנגינת התוכנית. הפתיח מציג את הדמויות ושמותיהן. בתי הפתיח שונו מספר פעמים, והפתיח עצמו (המציג את הדמויות הראשיות בלבד) שונה רק בעונה החמישית, אך חזר לגרסתו המפורסמת בעונת האיחוד. גרסה מפורסמת זו נוצרה בעונה השלישית.

שיר הפתיחה

פתיח התוכנית לווה בשקופית המציגה את שלוש הדמויות המרכזיות: שמעון, לימור ושוקי.
לאחר מכן הושמע בית מתוך השיר "רק בישראל", שאותו שרות הדמויות, כאשר בכל תוכנית הושמע בית אחר. במהלך העונה הרביעית החלה האינתיפאדה השנייה, ולכן צונזר הבית הרביעי בשיר, אשר מציג חיילים ישראלים מתעמתים חיילים פלסטינים, ולא שודר בתקופה זאת, עקב חשש ל כך שהפתיח יגרום לבעיות.
להלן הבית הראשון של השיר, אשר שודר פעם אחת בלבד בתוכנית הראשונה של העונה השלישית:
כל העם בקניונים – רק בישראל

על המדרכות חונים – רק בישראל

לאפה חומוס צ'יפסלט

מי ישב על השלט – רק בישראל
המנגינה נכתבה על ידי נורית הירש, על פי לחן השיר "רק בישראל" של להקת חיל הים. המילים המקוריות לשיר נכתבו על ידי אהוד מנור, ואת המילים לשיר בתוכנית כתבו ארז טל ותמר מרום. בתוכנית הראשונה לעונה השלישית הוצג שיר הפתיחה המלא (שאת הבית הראשון שרה שרית חדד). כמו כן גם הבית החמישי שודר אך ורק בפרק הראשון בעונה זאת. אחר כך, בכל פרק הוצג בפתיחה בית אחר מבין הבתים ה2–4. בעונה החמישית נכתבה גרסה חדשה של השיר ("צ'אנג בונה את המדינה"). הבתים שהוצגו כשיר הפתיחה הם הבתים החל מהבית ה־6.
הבית הראשון בגרסה החדשה של השיר:
שמעון: איזה בוקר נהדר! – רק בישראל

לימור: בוא נפנף על הבשר – רק בישראל

קבצן: היה לי סטארט אפ מעולה

שמעון: והדולר שוב עולה – רק בישראל
לכבוד ספיישל 40 שנות טלוויזיה נוצרה גרסה חדשה לשיר. להלן בית מהגרסה שהושמע בפרקים הראשון, הרביעי והשביעי.
מי אמר יש מהפך? רק בישראל

את האורחת מי נשך? רק בישראל

מי יקח את המיליון?

הזכיין מרוויח הון. רק בישראל
לאחר השיר הוצג קליפ המציג קטעים נוסטלגיים עם מנגינת השיר ברקע (מלבד בפרק הראשון והאחרון אשר בו הפתיח הופיע במתכונת שונה).

ההצגה של שוקי

שוקי בדרך כלל היה מוצג על ידי שמעון, ולאחר כניסתו הושמע ברקע השיר "Who Let the Dogs Out" (רק בעונות הדור הבא, בעונות הראשונות היה בעל מוזיקת רקע דומה למוזיקת הרקע לכניסת אורחים רגילים), בספיישל 40 התווסף לכך השיר "Love Boy" (דנה אינטרנשיונל).
בשנת 2016 מת הכלב שוקי.

3 העונות הראשונות

3 העונות הראשונות שודרו בערוץ 2 קשת בין 1998–2000, זכתה התוכנית להצלחה גדולה אך ירדה מן המרקע לאחר שבנאי חשה כי מיצתה את השימוש בדמות "לימור".

העונה הראשונה

העונה הראשונה התחילה ב-12 במרץ 1998. בפרקיה הראשונים התוכנית אינה הצליחה לצבור קהל צופים רחב אך בספיישל חגיגות היובל למדינה (ששודר ב00:00 בלילה, תוכנן להיות משודר לאחר המשדר "פעמוני היובל", החלה התוכנית להיות פופולרית בקרב הציבור. בעונה זאת הדמויות היו: חממי ונטלי (אורנה בנאי ואורלי ויינרמן), שושנה דיין (חיקוי לאילנה דיין, תמר ורון), הכלבה סיגלית (הכלבה של אורנה בנאי באותה תקופה).

העונה השנייה

העונה השנייה התחילה לקראת סוף 1998. במהלך העונה לימור החלה לקרוא לארז טל "שמעון". כמו כן, הכלבה סיגלית פרשה מהתוכנית אך למרות זאת הופיעה בתוכנית הראשונה לעונה. במהלך הפרקים הראשונים, כל פרק התארח כלב אחר בתוכנית עד שהגיעו להחלטה שהכלב יהיה שוקי. לעיתים השתתפו גם אסי כהן וגורי אלפי, עד שהפכו לשחקנים קבועים
בעונה הזאת נשארו שושנה דיין וחממי ונטלי אך סיגלית הוחלפה בשוקי, למשך תקופה מסוימת שודרה במסגרת העונה סדרת מערכונים בשם "הסלון של ציון" אך פינה זאת בוטלה.

העונה השלישית

בעונה השלישית נוצר הפתיח המוכר של התוכנית. אסי כהן וגורי אלפי הצטרפו כשחקנים קבועים בתוכנית. במהלך העונה שמעון ולימור נהגו לצחוק על תוכנית הבוקר של רשת "מילקשייק". קטעים אלו נחשבו לקטעי מפתח בעונה זו והשיא היה כאשר שמעון ולימור שידרו קטע בו צופית גרנט שתתה כוס שתן במהלך התוכנית. כמה פרקים לפני תוכנית הסיום נודע כי אורנה בנאי מעוניינת לעזוב את התוכנית מה שאומר שבעונה הרביעית לימור וחממי לא ייקחו חלק וצוות התוכנית יצטרכו למצוא שחקנית חדשה. בתוכנית סיום העונה נערך ספיישל מיוחד וגדול לכבוד העזיבה של אורנה בנאי.
בעונה זאת נשארו שוקי, חממי ונטלי ושושנה דיין אך הצטרפו גם הדמויות "דוד ותקווה" של אסי וגורי. בעונה זאת החלו גם בתוכנית שירים מקוריים שלרוב מבוצעים על ידי הדמויות. הרבה מהם שודרו במסגרת פינת מצעד הפזמונים.

הדור הבא

אחרי הפסקה של שנה חזרה התוכנית למרקעים תחת השם "רק בישראל: הדור הבא". לפני עליית התוכנית הייתה אמורה להצטרף דמות חדשה במקומה של אורנה בנאי שהודיעה על עזיבתה בעונה הקודמת, אך בנאי התחרטה וחזרה לגלם את לימור. "רק בישראל: הדור הבא" שודרה במשך שתי עונות נוספות, עד יוני 2003. בנקודה זו עזב ארז טל את ערוץ 2 ועבר לערוץ המתחרה, ערוץ 10. אחרי כשנה, כאשר שב לערוץ 2, הופיע עם תוכנית נוספת במתכונת דומה ל"רק בישראל" בשם "איפה אתה חי?!", שהנחה אותה יחד עם אסי כהן. התוכנית לא זכתה להצלחה והסתיימה לאחר עונה אחת.
בעקבות ההודעה על סיום התוכנית, בתחילת 2003, החלה "קשת" בפיתוח תוכנית בידור חדשה שעלתה ב־2003, "ארץ נהדרת" שלימים הפכה לתוכנית הבידור המצליחה ביותר בטלוויזיה הישראלית ובה השתתפה גם אורנה בנאי כחלק מהצוות הקבוע בעונות הראשונות.

העונה הרביעית

העונה הרביעית שודרה בשנת 2002, באיחור של שנה מהתכנון המקורי (עקב עזיבתה של אורנה בנאי, ביצעו לכאורה חיפוש שחקנית אחרת, בזמן הזה שודרה סדרת ספיישל בשם "העם נקעה רגלו 2, בכל פרק שודר פרק אחד זכור מהעונה השנייה והשלישית). אורנה בנאי חזרה להנחות את התוכנית, עם דמותה הזכורה "לימור" לצד שמעון, אך לא חזרה לבצע את דמותו של ששון חממי. בעונה זו אולפן התוכנית השתנה למדי ונוספו המון דמויות ופינות חדשות.
הדמויות העיקריות והפינות בעונה זו היו: דוד ותקווה (אסי וגורי, לעיתים הופיע גם הזמר קוקו וסטיב) אך הפעם הנחו מבזקי חדשות בפרקים (גרסה זו של הפינה פחות הצליחה מהמצופה וירדה לאחר מספר פרקים), הצטרף לתוכנית מיקי גבע בדמותו הידועה של השר מאיר שטרית (במהלך העונה הגיע מאיר שטרית האמיתי לתוכנית למערכון עם דמותו), מן התשקורת (לימור ושמעון צוחקים על דברים שקראו בתקשורת, לרוב בעיתונות) והגנון של שמעון (לימור ושמעון מארחים כל תוכנית שלושה ילדים לראיון). לעיתים הופיעה תמר ורון בעונה זאת.
העונה החמישית
עונה זו מוגדרת בתור עונת הסיום של התוכנית. במהלך העונה קיבל ארז טל תפקיד בערוץ 10, ואורנה בנאי חתמה חוזה בקשת, מה שאומר שברגע שעונה זו תסתיים הפקת התוכנית תגיע לסופה. בעונה זו הוחלף הפתיח ומילות השיר (המנגינה עברה רק מספר תיקונים קלים). במהלך עונה זו חגגה התוכנית את ספיישל המאה פרקים (שודר במקום בתוכנית המאה וארבע). ספיישל זה התרכז בעיקר כחיקוי על "מי רוצה להיות מיליונר" שכל השאלות קשורות לאחת התוכניות הקודמות (לדוגמה מה צרח אפי בירנבוים על מירי נבו). הספיישלים לסיום העונה היו בצורה שכל פרק התרכז בעיקר בעונה אחרת, והתוכנית האחרונה בהחלט הייתה בנויה בצורה של חצי תוכנית לקט וחצי תוכנית חגיגת סיום.
בעונה זו פרשו מהצוות הקבוע מיקי גבע ואסי וגורי. פינת הגנון של שמעון חזרה אך עברה שינוי, במקום שיחה עם הילדים, הילדים יוצאים לחקור במקומות מסוימים. כמו כן גם הצטרפו אליהם שלישיית מה קשור במספר דמויות (המפורסמות שבהם היו שלומי ארטיק, חיקוי לשלמה ארצי, ושלישיית החיילים המוזרים).

40 שנות טלוויזיה

ב־2 בנובמבר 2007, חזרה התוכנית לשמונה תוכניות ספיישל לרגל חגיגות 40 שנה לטלוויזיה הישראלית, תחת השם "רק בישראל: 40 שנות טלוויזיה", ומפי לימור כ"רק בישראל: חגיגות סיום הטלוויזיה". ארז טל בתפקיד שמעון ואורנה בנאי בדמותה של לימור שבו להנחות ואף שיתפו שוב את הכלב שוקי. לצוות צורפו שני כהן בדמות סול בר, כתבת שטח שלא מצליחה לתפקד כמראיינת מוצלחת המראיינת את האישים המאורחים בתוכנית ומשתמשת במשפט "אני לא בוכה, אבל זה מעצבן" בכל פעם שלימור מרגיזה אותה, ואורי גוטליב בפינה "המועדונית" בה מראיין קבוצת נשים בגיל הזהב אודות המרואיינים כמחווה לפינה "הגנון של שמעון" בתוכנית המקורית. 8 התוכניות שודרו בימי שישי כשבכל אחת מהן סבבה סביב אישיות טלוויזיה משמעותית כמו חיים יבין וספי ריבלין וגם סביב תוכניות שהשפיעו על התרבות כמו "זהו זה" ו"ארץ נהדרת".
במקביל לשידור התוכנית הופיע בשבועון הבידור "פנאי פלוס" טור שבועי שנכתב על ידי אורנה בנאי, בדמותה של לימור.
שודר גם כן פרק תשיעי, שהיווה "המיטב", עם 19 הקטעים הכי טובים מעונות הדור הבא והעונות הראשונות של "רק בישראל".
במקביל לספיישל עלתה תוכנית נוספת בשם "איפה צדקנו" – תוכנית אירוח בהנחיית ארז טל. אל התוכנית הגיעו אישים ואנשי תקשורת מרכזיים אשר השפעתם על התרבות הישראלית מכרעת, כדי לדבר בכנות ובגילוי לב על העבודה שלהם, על הטעויות וההצלחות שלהם מאז ועד היום.

דמויות נוספות

במשך העונות ליוו את התוכנית דמויות נוספות, כמו שושנה דיין (תמר ורון), פרודיה על העיתונאית אילנה דיין, בני הזוג דוד ותקווה (אסי כהן וגורי אלפי), נטלי (אורלי ויינרמן) – בת זוגו של ששון חממי (אורנה בנאי), שלישיית מה קשור ששיחקו דמויות שונות והשר מאיר שטרית (מיקי גבע), ושני כהן בתפקיד סול בר.

רגעים זכורים

במהלך שידורה, "רק בישראל" סיפקה רגעים זכורים שהפכו את התוכנית למצליחה. אורנה בנאי בדמותה של לימור, הצליחה להכניס למילון הישראלי ביטויים כמו: "אני בשוק, אני בהלם, אני המומה!" ו"העם נקעה רגלו". זכור במיוחד הוא הביצוע של לימור לשיר "טדי הדובון השוודי" שנוצר לאחר שמועות לפיהן שירה של הזמרת שרית חדד באירוויזיון 2002 "Light a Candle" (או: "נדליק נר" בעברית) הוא העתקה של שיר עם שוודי בשם "טדי הדובון".
בתוכנית נהגו להציג קטעים משעשעים ששודרו בתוכניות טלוויזיה אחרות, כאשר בתקופה מסוימת הוצגו באופן קבוע קטעים מתוכניתה של צופית גרנט "מילקשייק". הפופולריות שלה זכתה "רק בישראל" הביאה לכך שמספר קטעים הפכו למזוהים עם תוכנית זו, על אף ששודרו במקור בתוכניות אחרות.
אחד מאותם קטעים היה של האחיות באו, אשר ברק בישראל צחקו על שירן be happy now שהופיע ב"מילקשייק" ולאחר מכן האחיות באו החלו להופיע בתפקיד קבוע ברק בישראל